Shekaru 100 da kafa birnin Delhi na Indiya - BBC News Hausa
Shekaru 100 da kafa birnin Delhi na Indiya
http://www.bbc.com/hausa/multimedia/2011/12/111207_delhinow_thengallery
Hotunan da ke nuna sauye-sauyen da birnin Delhi ya gani a shekaru darin da suka gabata.
Kushewar Humayun daya ce daga gine-ginen masarautar Mughal a Delhi. Kushewar, wadda uwar gidan Sarki Humayun, Banu Beghum, ta gina a shekarar 1565, ta shiga jerin Gine-ginen Tarihi na na Duniya na hukumar UNICEF. Shugaba Barack Obama na Amurka ya ziyarci kushewar bara; dalilin ziyarar ne kuma aka yi gyare-gyare a wurin.
Wasu mashahuran masu zayyanar gidaje na Burtaniya, Sir Edwin Lutyens da Sir Herbert Baker, wadanda aka dorawa alhakin tsrawa da gina birnin Delhi, su ne suka zayyana wannan gini na Majalisar Dokoki. A wancan lokacin ginin ya lashe rupee miliyan takwas da dubu dari uku na kudin baitul malin Burtaniya.
Wannan dadadden hoto na nuna Ginin Tunawa da Mazan Jiya - Kofar Indiya. Fitaccen mai zayyana na Burtaniya, Edwin Lutyens, wanda ya kwaikwayi 'Arc-de-Triomphe' na Paris, shi ne ya zayyana shi a shekarar 1931. Sunansa na asali shi ne 'All India War Memorial', an kuma gina shi ne don tunawa da sojojin Indiya da jami'an Burtaniya 90,000 da suka rasa rayukansu a Yakin Duniya na Daya da kuma Yakin Ingila da Afghanistan na Uku. Dubban mutane ne ke tururuwa zuwa ginin duk shekara don bikin Ranar Samun 'Yancin Kai.
Wannan ginshiki na karfe mai tsawon mita bakwai a farfajiyar Qutub Minar ya ke. An ce Sarkin-sarakuna Chandragupta Vikramaditya na Masarautar Gupta ne ya gina shi.
A shekarar 1865 a jihar Hyderabad wasu 'yan kasuwa na Turai suka kaddamar da Bankin Allahabad. Wannan hoton na reshen bankin na farko ne wanda aka bude a 1895.
Sarkin-sarakuna Shahjahan na Masarautar Mughal ne ya gina wannan katafaren ginin a shekarar 1644. An gina Jama Masjid din ne dai a Shahjejanabad (kamar yadda ake kiran Delhi a lokacin).
Bankin Grindlays babban bankin Ketare ne na Burtaniya wanda aka kafa a shekarar 1828. Wannan hoton na daya daga cikin rassan bankin ne wanda aka kafa a baki dayan kasashen da Burtaniya ta yiwa mulkin mallaka.
Wannan hoton na wani bangare na kasuwar Chandni Chowk na nuni da irin sauyin da aka samu. An yi taka-tsan-tsan wajen gina kasuwar sannan aka kasata kashi-kashi, amma yanzu hayaniya na shiga cikin wannan gagarumar kasuwar.
Bayan da aka sauya babban birnin Turawan mulkin mallakar Burtaniya Raj daga Calcutta zuwa Delhi, kuma kafin kaddamar da majalisar dokoki a Delhi, anan ne majalisar ke zama a baya. A baya ana kiranta ne majalisar 'yan mulkin mallaka a 1912, amma bayan samnu 'yancin kai sai ta koma majalisar dokoki ta Delhi.
Wannan shi ne saman Shahjahanabad, wanda aka fi sani da tsohuwar Delhi, bayan da Turawan mulkin mallakar Burtaniya suka gina sabuwar Delhi. Idan aka kalle shi sosai, za a hango masallacin Jama.
Purana Quila ko tsohuwar Fort, ana yi masa kallon yanki mafi dadewa na birnin Indraprastha, wanda Pandavas ya gina lokacin Mahabharata. Daga bisani, Mughal ya assasa birnin a tsakiyar karni na 16.
Fadar Colonial Viceroy ko Rashtrapati Bhawan a yanzu, ita ce babbar alama ta mulkin mallakar Burtaniya a India. Wani kwararren mai zane-zane dan Burtaniya Edwin Lutyens ne ya zana ginin.
Wannan wurin tunawa da masu boren, shagabannin Burtaniya ne suka gina shi domin tunawa da sojojin da suka mutu lokacin tawayen da Indiyawa suka yi a 1857.
Kofar Turkman na daya daga cikin kofofin da Sarki Shahjahan na masarautar Mughal ya gina a birnin Shahjahanabad, wacce aka sanya mata sunan shugaban mabiya darikar Bayabani Hazrat Shah Turkman Bayabani.